CELEX: 62010CN0528
Language: bg
Date: 2010-11-15 00:00:00
Title: Дело C-528/10: Иск, предявен на 15 ноември 2010 г. — Европейска комисия/Република Гърция

29.1.2011   
            
            
               BG
            
            
               Официален вестник на Европейския съюз
            
            
               C 30/21
            
         Иск, предявен на 15 ноември 2010 г. — Европейска комисия/Република Гърция
   (Дело C-528/10)
   ()
   2011/C 30/35
   Език на производството: гръцки
   
      Страни
   
   
      Ищец: Европейска комисия (представители: G. Zavvos и H. Støvlbæk)
   
      Ответник: Република Гърция
   
      Искания на ищеца
   
   
               —
            
            
               да се установи, че като не е приела необходимите мерки в хода на прилагането на първата серия от мерки за железопътната инфраструктура, Република Гърция не е изпълнила задълженията си по член 6, параграфи 2—5, и член 11 от Директива 2001/14/ЕО (1), както и по член 30, параграф 1, и членове 4 и 30, параграф 5 от същата директива;
            
         
               —
            
            
               да се осъди Република Гърция да заплати съдебните разноски.
            
         
      Правни основания и основни доводи
   
   i)   
         Не e въведена система от мерки за осигуряване на стимули за намаляване на разходите за предоставяне на инфраструктура и на равнището на таксите за достъп
      
   
   Комисията преценява, че без да излага достатъчно мотиви Република Гърция не е приела необходимите мерки за прилагането на практика на система за осигуряване на стимули за управителите на инфраструктурата за намаляване на разходите за предоставяне на инфраструктура, както и на равнището на таксите за достъп, като по този начин не е изпълнила задълженията си по член 6, параграфи 2—5 от Директива 2001/14/ЕО.
   ii)   
         Не е приета система за подобряване на работата на мрежата
      
   
   В допълнение Комисията преценява, че без да излага достатъчно мотиви Република Гърция не е приела необходимите мерки, за да въведе официално съвкупност от механизми, позволяващи да се гарантира създаването и прилагането на система за подобряване на работата, насочена към минимизиране на прекъсванията и към подобряване на функционирането на железопътната мрежа в Гърция и че вследствие на това тя не е изпълнила задълженията си по член 11 от Директива 2001/14/ЕО.
   iii)   
         Не е създаден независим регулиращ орган с гарантирано правомощие да налага санкции
      
   
   В допълнение Комисията преценява, че без да излага достатъчно мотиви Република Гърция не е гарантирала създаването на регулиращ орган, компетентен в областта на транспорта, който да бъде независим от управителите на инфраструктура, от таксуващите органи, от разпределящите органи и кандидати по отношение на своята организация, решения за финансиране, юридическа структура и взимане на решения. По-конкретно, Националният съвет а железопътен транспорт работи в ресора на министъра на транспорта и съобщенията, който, както е известно, упражнява решаващо влияние върху железопътното предприятие TRAINOSE. Поради тази ситуация, както не е трудно да се разбере, съществува конфликт на интереси, като се има пред вид позицията на служителите, които, като членове на регулиращия орган, в рамките на своите контролни правомощия са длъжни да гарантират недопускането на дискриминация в ущърб на конкурентите на публичното предприятие за железопътен транспорт, като същевременно те трябва да се съобразяват с търговските интереси на предприятието, което е в ресора на самия министър. Въз основа на гореизложеното Комисията преценява, че Република Гърция не е изпълнила задълженията си по член 30, параграф 1 от Директива 2001/14/ЕО.
   В допълнение, Комисията преценява, че без да излага достатъчно мотиви, Република Гърция не е приела необходимите мерки, за да гарантира, че регулиращият орган може да налага санкции при отказ да му бъде предоставена информация или да се нормализира ситуацията. По-конкретно, Република Гърция не е приела акта, с който да се определя характерът на санкциите, размерът на глобите, както и процедурите за тяхното налагане и събиране, което води до неизпълнение на задълженията ѝ по член 30, параграфи 1, 4 и 5 от Директива 2001/14/ЕО.
   
      (1)  Директива 2001/14/ЕО на Европейския парламент и на Съвета от 26 февруари 2001 година за разпределяне капацитета на железопътната инфраструктура и събиране на такси за ползване на железопътна инфраструктура и за сертифициране за безопасност (ОВ 75, стр. 29; Специално издание на български език, 2007 г., глава 7, том 8, стр. 66).